SAUK onafhanklik en onpartydig? | Netwerk24
SAUK onafhanklik en onpartydig?
Deur Suna Conradie, Riversdal 10 Februarie 2021 00:01
Ek moes tot my skok Saterdagoggend in Die Burger die berig lees van die man wat 'n pragtige jong seun van Vanderbijlpark doodgeskiet en sy pa ernstig gewond het toe hulle gaan wegneemetes koop het. Voor dit het hy teen 'n stilstaande bakkie vasgejaag en 'n man is tussen die voertuie vasgedruk en ook ernstig beseer. Asof dit nie genoeg was nie, ry hy daarvandaan en skiet 'n onskuldige, hardwerkende motorwag koelbloedig dood.
Het enigeen die berig miskien oor die radio- of TV-nuus gehoor? Wel, nie ek nie en ek luister gereeld nuus. Maar die hoofnuusberig 12:30 op RSG was van die man wat in hegtenis geneem is omdat hy 'n joernalis se masker afgeruk het omdat hy haar nie kon hoor nie. Sy was teenwoordig waar 'n klompie mense betoog het by Vishoek oor sekere inperkingsmaatreëls. Was dit nou so 'n ernstige oortreding?
Het die skietery dalk nie die nuus gehaal nie omdat die oortreder swart en die slagoffers almal wit is? In die masker-geval weet ek nie, maar dit sal my nie verbaas as die "oortreder" wit was nie. Ek kan net dink wat die bohaai sou gewees het as dit andersom was.
Dit wys maar net waar lê die SAUK se lojaliteite. Dan moet ons elke dag hoor sy nuus is "onafhanklik en onpartydig". Se voet! Ons luisteraars is nie onnosel soos sommige mense in hogere poste nie. Ons weet wat aangaan.